Diari Oficial de la Generalitat Valenciana


Sumari del DOGV 9814, del 22-03-2024 (2024/2263)

RESOLUCIÓ de 8 de març de 2024, de la Conselleria d'Educació, Universitats i Ocupació, per la qual es convoquen les subvencions per a les corporacions locals i entitats privades sense ànim de lucre que desenvolupen la formació de persones adultes a la Comunitat Valenciana per a l'exercici 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9814

Data del DOGV
:   22-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2263


Data del document
:   08-03-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * educació d'adults
    * ensenyament públic
    * ensenyament privat

RESOLUCIÓ de 8 de març de 2024, de la Conselleria d'Educació, Universitats i Ocupació, per la qual es convoquen les subvencions per a les corporacions locals i entitats privades sense ànim de lucre que desenvolupen la formació de persones adultes a la Comunitat Valenciana per a l'exercici 2024. [2024/2263]  
Mitjançant l'Ordre 39/2016, de 27 de juliol, de la Conselleria d'Educació, Investigació, Cultura i Esport, s'establixen les bases reguladores de les subvencions per a les corporacions locals i entitats privades sense ànim de lucre que desenvolupen l'educació de persones adultes a la Comunitat Valenciana (DOGV 7841, 1.08.2016), modificada per Ordre 29/2018, de 16 de juliol, de la Conselleria d'Educació, Investigació, Cultura i Esport (DOGV 8341, 18.07.2018).  
De conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, sector públic instrumental i de subvencions, resolc:  
  
Primer. Objecte i condicions de la subvenció  
1. Convocar, per a l'exercici 2024, les subvencions per a corporacions locals i entitats privades sense ànim de lucre que desenvolupen la formació de persones adultes a la Comunitat Valenciana, regulades en l'Ordre 39/2016, de 27 de juliol, de la Conselleria d'Educació, Investigació, Cultura i Esport, per la qual s'establixen les bases reguladores de les subvencions per a les corporacions locals i entitats privades sense ànim de lucre que desenvolupen l'educació de persones adultes en la Comunitat Valenciana, modificada per l'Ordre 29/2018, de 16 de juliol, de la Conselleria d'Educació, Investigació, Cultura i Esport.  
  
2. El procediment de concessió d'estes subvencions es tramitarà en règim de concurrència competitiva i prorrateig, d'acord amb l'article 22 de la Llei 38/2003, de 17 de novembre, general de subvencions.  
  
3. D'acord amb el que es preveu en l'article 6 de l'orde de bases, podran sol·licitar estes subvencions les entitats indicades a continuació:  
  
a) Corporacions locals que siguen titulars de centres docents de formació de persones adultes degudament autoritzades per la Generalitat.  
  
b) Corporacions locals que disposen en el seu municipi d'un centre públic de formació de persones adultes de titularitat de la Generalitat i que aporten persones o recursos econòmics.  
c) Entitats privades sense ànim de lucre que tinguen la consideració d'entitats vinculades al centre específic d'educació a distància, segons la Resolució del director general de Centres Docents de 18 de desembre de 2023, per la qual s'autoritza la renovació de les entitats vinculades al Centre Específic d'Educació a Distància de la Comunitat Valenciana per al curs escolar 2023-2024.  
d) Entitats privades sense ànim de lucre titulars de centres docents de formació de persones adultes degudament autoritzats per la Generalitat.  
4. Addicionalment, en cas d'impartir cursos inclosos dins del programa formatiu per a la promoció del coneixement de la realitat valenciana en tots els seus aspectes i, de manera específica, en el que té relació amb la llengua i la cultura (programa formatiu c), cadascun d'estos cursos haurà de complir els requisits referits als continguts, a la dedicació lectiva i a la titulació específica de valencià dels professors i professores que s'assenyala en la normativa vigent en la matèria.  
5. Les entitats sol·licitants de la subvenció hauran de complir els requisits previstos en l'article 6, apartats 2 i 4, de l'orde de bases.  
  
  
Segon. Finançament  
L'import global màxim destinat per a esta convocatòria és de 2.547.592,79 euros, finançat amb càrrec a la línia de subvenció S0120 del capítol IV del subprograma 422A00, Ensenyament primari, centre gestor P96315033, prevista en l'actual Llei de pressupostos de la Generalitat.  
Tercer. Forma i termini de presentació de les sol·licituds de subvenció  
  
1. La persona representant de la corporació local o entitat privada sense ànim de lucre presentarà la sol·licitud utilitzant exclusivament els mitjans electrònics facilitats pels servidors d'informació de la Generalitat, de conformitat amb el que preveu el Decret 220/2014, de 12 de desembre, del Consell, pel qual s'aprova el reglament d'administració electrònica de la Comunitat Valenciana. Per a fer-ho, s'accedirà a l'apartat de servicis en línia de la seu electrònica de la Generalitat, accessible a través d'https://sede.gva.es i no seran admeses les sol·licituds presentades per altres mitjans.  
L'enllaç a la seu electrònica per a la presentació telemàtica de les sol·licituds es publicarà en la pàgina web de la Conselleria d'Educació, Universitats i Ocupació, en l'enllaç següent:  
https://ceice.gva.es/es/web/centros-docentes/ayudas/subvenciones/educacion-personas-adultas  
La presentació telemàtica requerirà que la persona sol·licitant dispose dels sistemes d'identificació i firma electrònica acceptades en la seu electrònica de la Generalitat.  
2. La presentació de la sol·licitud porta implícita l'acceptació de les bases reguladores.  
3. El termini per a la presentació per via telemàtica de les sol·licituds serà de 15 dies hàbils a comptar des de l'endemà de la publicació de la present resolució en el Diari Oficial de la Generalitat Valenciana. L'incompliment d'este termini determinarà l'exclusió de la convocatòria.  
4. La presentació telemàtica de les sol·licituds i de la documentació es realitzarà d'acord amb les instruccions que es facilitaran en el manual d'ajuda elaborat per la Conselleria, disponible en l'enllaç següent:  
  
https://ceice.gva.es/es/web/centros-docentes/ayudas/subvenciones/educacion-personas-adultas  
  
Quart. Documentació que haurà d'acompanyar la sol·licitud  
Junt amb la sol·licitud, les persones sol·licitants presentaran, telemàticament, la documentació següent, digitalitzada en format PDF:  
A) Documentació a presentar per totes les persones sol·licitants:  
1. Sol·licitud d'ajudes econòmiques a la formació de persones adultes, segons el model inclòs com a annex I d'esta convocatòria.  
2. Certificació de la resolució o l'acord adoptat per la corporació local, o declaració responsable del representant de l'entitat privada corresponent per a formular la sol·licitud de subvenció. En el cas de les corporacions locals, en la certificació ha de constar la partida pressupostària establida en el pressupost de l'exercici 2024 per al manteniment de les activitats de formació de persones adultes.  
3. Pressupost previst d'ingressos i despeses per al funcionament de les activitats de formació de persones adultes durant l'últim trimestre de 2023 i els tres primers trimestres de 2024, segons el model inclòs com a annex II d'esta convocatòria.  
4. Certificació de la secretaria de l'entitat local o declaració responsable del representant de la titularitat de l'entitat privada en què conste la relació nominal de la totalitat de la plantilla del personal docent que impartix, parell al curs escolar 2023-2024, les activitats de formació de persones adultes enquadrades en els diferents programes formatius la regulació de les quals correspon a la Conselleria d'Educació, Universitats i Ocupació, així com el fet que el personal es troba donat d'alta en el règim de Seguretat Social que li correspon, segons el model d'annex III d'esta convocatòria.  
En el cas de posteriors modificacions del contracte que afecten la jornada o la duració pactada inicialment, haurà de ser aportada igualment la documentació acreditativa pertinent.  
5. Fitxes individualitzades de dedicació horària del personal docent que impartix els diferents programes de formació de persones adultes, segons el model inclòs com a annex IV d'esta convocatòria.  
6. En el cas que el centre atenga almenys un 60 % d'alumnat que presente especials dificultats d'inserció social derivades de la seua inclusió en algun dels col·lectius assenyalats en l'apartat d del resolc sext (criteris de valoració) d'esta resolució, hauran de fer-ho constar en emplenar la sol·licitud.  
7. Únicament per a les mancomunitats de municipis: certificació de la secretaria de la corporació local en el qual consten els municipis en els quals la mancomunitat impartix activitats de formació de persones adultes.  
8. Acreditació que disposen d'un pla d'igualtat en el cas que, d'acord amb la legislació d'aplicació, els siga exigible. En cas d'existir pla d'igualtat, les entitats participants en la convocatòria hauran d'aportar un certificat de la secretaria de l'entitat en el qual es faça constar el període de vigència, i en cas d'estar en procés d'elaboració, es farà constar tal circumstància, amb el període de vigència previst. Si ja es va presentar en anteriors convocatòries, i està vigent, bastarà indicar esta circumstància.  
B) Documentació addicional a presentar només per les corporacions locals:  
1. En el cas que la contractació no fora exclusiva per a impartir activitats de formació de persones adultes, s'ha d'aportar una certificació de la secretaria de la corporació local en què es diferencien clarament les hores contractades dedicades a estes activitats.  
2. Si la gestió de les activitats de formació de persones adultes es realitza a través d'organismes autònoms, empreses públiques o altres ens de dret públic dependents de l'entitat local, caldrà aportar certificació de la secretaria de la corporació local on s'acredite la titularitat d'esta respecte als esmentats ens públics.  
3. Si la corporació local subcontracta les accions formatives del servici de formació de persones adultes, haurà d'aportar la documentació actualitzada que acredite la relació jurídica de la corporació local amb l'entitat que impartix la referida acció formativa (contracte i plecs preparatoris d'este, conveni, etc.). L'entitat haurà d'emplenar l'annex corresponent d'acord amb els ingressos i despeses que figuren en el pressupost de l'entitat local per al funcionament de les accions formatives.  
  
4. D'acord amb el que es preveu en l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, amb caràcter previ al pagament, les entitats locals beneficiàries acreditaran que es troben al corrent en el compliment de l'obligació de rendició dels seus comptes anuals davant la Sindicatura de Comptes.  
  
C) Documentació addicional a presentar només per entitats privades sense ànim de lucre:  
1. Documentació acreditativa de la capacitat del que firma la sol·licitud per a representar l'entitat (document públic o, almenys, certificació de l'acord adoptat per l'òrgan de govern que corresponga, en el qual es faculte el representant per a subscriure la petició).  
2. Certificat actualitzat expedit pel Registre d'associacions, de fundacions o d'entitats religioses, acreditatiu de la inscripció de l'entitat en el corresponent registre, en el cas que es tracte d'una entitat d'este tipus. En altres casos, els estatuts de l'entitat, visats pel registre corresponent i amb constància explícita de la inexistència d'ànim de lucre.  
  
3. Targeta de persones jurídiques i entitats en general, en què conste el NIF de l'entitat.  
4. Informe de vida laboral d'un codi compte de cotització actualitzat on conste el personal docent i, si és el cas, rebuts de pagament del règim especial de treballadors autònoms de l'últim mes cotitzat. En cas d'incidències derivades de modificacions contractuals al llarg del curs escolar, s'haurà d'aportar igualment la documentació acreditativa pertinent.  
  
5. La persona sol·licitant podrà autoritzar l'òrgan gestor del procediment per a poder obtindre les dades d'estar al corrent dels pagaments amb l'Agència Tributària, estatal i autonòmica. Si no autoritza esta consulta queda obligat a aportar els documents acreditatius corresponents.  
  
6. L'òrgan gestor podrà consultar les dades d'identitat de la persona sol·licitant, o, si és el cas, del seu representant legal, i les dades d'estar al corrent dels pagaments amb la Tresoreria General de la Seguretat Social. La persona sol·licitant podrà oposar-se a esta consulta en el moment de presentació de la sol·licitud, i, en este cas, haurà d'aportar els documents acreditatius corresponents.  
No serà necessari presentar la documentació a què es referixen els apartats C.1), C.2) i C.3) si les circumstàncies no han variat respecte a l'any anterior. En este cas, només haurà de marcar-se en emplenar la sol·licitud d'ajuda per a cadascun dels apartats que ja es va entregar i no hi ha hagut canvis respecte a l'any anterior.  
  
Quint. Esmenes a les sol·licituds  
1. De conformitat amb la legislació sobre procediment administratiu comú, si després de la recepció de la instància i la documentació adjunta s'observa que falten documents o dades essencials per a la resolució de l'expedient, la direcció territorial de la conselleria competent en matèria d'educació els reclamarà a la corporació local o entitat privada sol·licitant, i li concedirà un termini de 10 dies perquè puga esmenar la falta o adjuntar els documents preceptius amb indicació que, si no ho fa, es considerarà que ha desistit en la seua petició. En este cas, la direcció territorial corresponent farà constar esta incidència a la direcció general competent per raó de la matèria per a resoldre, la qual declararà el citat desistiment en la resolució de la convocatòria corresponent.  
  
2. Estos requeriments, així com qualssevol altres que puguen realitzar-se, es practicaran telemàticament, d'acord amb el que es disposa en l'article 43 de la Llei 39/2015, d'1 d'octubre, del procediment administratiu comú de les administracions públiques, i segons el procediment establit en els articles 53 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
3. L'esmena es realitzarà mitjançant el tràmit de la Guia PROP denominat «Aportació de documentació per a l'esmena d'un expedient existent de sol·licitud d'ajudes de la Conselleria d'Educació, Universitats i Ocupació» que és tramitable telemàticament amb certificat digital i pot consultar-se en l'adreça següent:   
https://www.gva.es/es/inicio/procedimientos'id\_proc=18037  
  
Sext. Criteris de valoració  
La comissió avaluadora efectuarà la valoració dels expedients presentats tenint en compte el que s'establix en l'orde de bases i els criteris de valoració següents:  
A) Finançament de les despeses del personal docent: 90 % de la dotació pressupostària.  
1r. Grup 1: 92 % de la dotació pressupostària destinada al personal docent.  
Criteris de valoració:  
a) Nombre d'hores setmanals contractades dedicades pels professors i professores per a la impartició de les accions formatives d'este grup (HC).  
b) Coeficient de població (taula 1) derivat del nombre d'habitants del municipi, segons les dades del padró municipal en vigor. En el cas de mancomunitats, el nombre d'habitants s'obtindrà a partir de la mitjana aritmètica del nombre d'habitants dels municipis en els quals la mancomunitat impartix activitats de formació de persones adultes (Cp).  
  
  
Taula 1. Coeficient de població  
  
Població municipi Coeficient  
Fins a 2.000 habitants 3,5  
De 2.001 a 5.000 habitants 3  
De 5.001 a 10.000 habitants 2,5  
De 10.001 a 15.000 habitants 2  
De 15.001 a 20.000 habitants 1,5  
De 20.001 a 30.000 habitants 0,5  
Més de 30.000 habitants 0,25  
  
  
c) Coeficient de contractació (taula 2) derivat del tipus de relació contractual mantinguda amb els professors i professores per l'entitat local, directament o a través d'organismes autònoms, empreses públiques o altres ens de dret públic dependents de la citada entitat, o per l'entitat privada titular del centre d'FPA (Cc).  
  
Taula 2. Coeficient de contractació  
  
Tipus de relació contractual Coeficient  
Funcionari/ària de carrera o personal laboral fix 1  
Laboral fix/a discontinu/discontínua 0,75  
Laboral temporal o funcionari/funcionària interí/interina 0,50  
Prestació de servicis o contracte administratiu 0,10  
  
  
d) Coeficient de tipologia de l'alumnat atés pel centre de formació de persones adultes (CTA). Este coeficient tindrà valor 6 quan el 60 % com a mínim, de l'alumnat atés pel centre d'FPA presente especials dificultats d'inserció social derivades de la seua inclusió en algun dels col·lectius assenyalats a continuació, i valor 1 en el cas de percentatge inferior a l'establit anteriorment:  
- Persones amb diversitat funcional  
- Minories ètniques  
- Immigrants  
- Població juvenil amb dificultats d'inserció laboral i en risc d'inadaptació social  
- Drogodependents en fase de deshabituació  
- Dones en situació de risc per maltractament, falta de suport familiar, absència de recursos personals o altres circumstàncies anàlogues  
- Qualsevol altre col·lectiu en situació de marginació social no inclòs en els apartats anteriors  
  
Procediment de càlcul:  
Punts expedient = HC\*Cp\*Cc\*CTA  
Import subvenció = (dotació grup 1 / total punts) \* punts expedient  
  
2n. Grup 2: 8 % de la dotació pressupostària destinada al personal docent.  
Criteris de valoració:  
Nombre de cursos de valencià impartits dels diferents nivells, segons la tipologia establida en la normativa vigent, en horaris diferenciats, sempre que complisquen els requisits establits.  
Límit màxim de cursos per a subvencionar: 7 cursos i mòdul màxim 2.600 euros per curs.  
Procediment de càlcul:  
Import subvenció = (dotació grup 2 / total cursos) \* Nombre cursos expedient  
B) Finançament d'altres despeses corrents (taula 3): 10 % de la dotació pressupostària.  
L'assignació de les subvencions per a esta finalitat es realitzarà d'acord amb el procés següent:  
1r. Les sol·licituds que incloguen personal no docent en este apartat rebran una assignació, com a mòdul mínim, de 301 euros.  
2n. La dotació pressupostària restant assignada a este apartat es repartirà segons els criteris de baremació i els procediments de càlcul que figuren a continuació:  
Criteris de valoració:  
a) Existència de personal no docent adscrit al servici de formació de persones adultes, amb valoració del tipus de personal i de la seua dedicació total o a temps parcial a l'esmentat servici (fins a 6 punts), segons la distribució següent (TP):  
  
  
Taula 3: finançament d'altres despeses corrents  
  
Tipus general Dedicació al servici FPA Puntuació  
Personal de neteja i/o de manteniment Compartida  
Exclusiva 1  
2  
Conserge i/o personal administratiu Compartida  
Exclusiva 0,5  
2  
Un altre tipus de personal no docent (cangurs, coordinador/a FPA) Exclusiva 2  
  
  
b) Pressupost previst per a les despeses corrents durant l'últim trimestre de l'exercici 2023 i els tres primers trimestres de l'exercici 2024 (taula 4) per part de la corporació local o entitat privada sol·licitant d'ajuda en este apartat (fins a 1 punt).  
  
  
Taula 4. Pressupost previst  
  
Import pressupost previst Puntuació  
Inferior a 1.503 euros 0  
1.503,01 - 3.005 euros 0,25  
3.005,01 - 6.010 euros 0,50  
6.010,01 - 12.020 euros 0,75  
Superior a 12.020 euros 1  
  
  
Procediment de càlcul:  
Punts expedient = TP + punts pressupost de despeses corrents  
Import subvenció = (dotació pressupostària despeses corrents / total punts) \* Punts de l'expedient  
2. Cap corporació local o entitat privada podrà rebre per a la totalitat dels apartats previstos, en concepte d'ajuda econòmica per al manteniment durant l'exercici 2024, una quantitat superior a la menor de les següents:  
a) 67.000 euros  
b) L'ajuda sol·licitada per l'entitat  
c) El 75 % de la diferència entre el total d'ingressos que haja previst liquidar l'entitat i el total de despeses que haja previst efectuar per al manteniment de les activitats de formació de persones adultes durant l'últim trimestre de l'exercici 2023 i els tres primers trimestres de l'exercici 2024.  
3. Quan l'assignació tècnica resultant del barem siga superior als límits citats en l'apartat anterior, s'assignarà directament l'import del corresponent límit al sol·licitant en què concórrega la circumstància descrita. La quantitat sobrant es distribuirà aplicant els criteris de valoració assenyalats per al grup 1 que encara no hagen arribat a estos límits, i així successivament, fins que no quede cap quantitat per a repartir.  
  
  
Sèptim. Resolució i notificació  
1. El termini màxim per a la revisió dels expedients i per al seu informe per la Inspecció Educativa serà de 4 mesos des de la finalització del termini de presentació de sol·licituds. La Inspecció Educativa informarà sobre el compliment dels requisits per a la concessió de la subvenció, si existix algun centre públic o concertat en la localitat que no compta amb personal d'orientació educativa dependent o finançat per la Conselleria i si el gabinet realitza funcions atribuïdes als equips d'orientació educativa. Al seu torn, informarà de la supervisió del gabinet psicopedagògic municipal, respecte a la informació facilitada en la sol·licitud quant als professionals del gabinet, la seua titulació i la seua dedicació horària.  
2. Una vegada realitzada la proposta de la comissió avaluadora, l'òrgan instructor del procediment elevarà al director general competent en matèria de centres docents la proposta perquè resolga per delegació del conseller.  
3. El termini màxim per a resoldre i publicar la resolució és de sis mesos a comptar des de la finalització del termini de presentació de sol·licituds, d'acord amb l'article 14 de l'orde de bases. En el cas que, transcorregut este termini, no s'haja dictat cap resolució, les sol·licituds presentades es consideraran desestimades per silenci administratiu, sense perjuí de l'obligació de l'Administració de resoldre, de conformitat amb el que preveu la legislació aplicable sobre procediment administratiu comú.  
4. La resolució de concessió d'estes subvencions es notificarà mitjançant la publicació en el Diari Oficial de la Generalitat Valenciana, en la qual constaran les entitats beneficiàries i la subvenció concedida, així com, si és el cas, les sol·licituds excloses i els motius de denegació.  
  
5. Contra la resolució de concessió, que posa fi a la via administrativa, podrà interposar-se amb caràcter potestatiu, un recurs de reposició davant l'òrgan que la dicte en el termini d'un mes, a comptar des de l'endemà de la publicació en el Diari Oficial de la Generalitat Valenciana, de conformitat amb el que s'establix en els articles 123 i 124 de l'esmentada Llei 39/2015, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar des de l'endemà d'esta publicació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Octau. Justificació  
1. Una vegada publicada la resolució de concessió de subvenció, les corporacions locals i entitats privades beneficiàries, mitjançant els seus representants, hauran de justificar, davant la Direcció General de Centres Docents, les despeses i el destí d'estos en la forma establida en l'article 17 de l'orde de bases i presentaran la documentació justificativa en el termini de deu dies hàbils a comptar des de l'endemà de la publicació de la resolució de concessió en el Diari Oficial de la Generalitat Valenciana, utilitzant exclusivament els mitjans electrònics facilitats pels servidors d'informació de la Generalitat, de conformitat amb el que preveu el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Per a fer-ho, s'accedirà a l'apartat de servicis en línia de la seu electrònica de la Generalitat, accessible a través d'https://sede.gva.es. A este efecte, hauran de disposar d'algun dels sistemes de firma electrònica admesos en la seu electrònica de la Generalitat. La falta de presentació de la documentació en el termini màxim establit donarà lloc a la pèrdua de la subvenció.  
2. La justificació de la subvenció haurà d'efectuar-se d'acord amb els models i les instruccions que estaran a la disposició de les persones beneficiàries en la pàgina web de la Conselleria d'Educació, Universitats i Ocupació, en l'enllaç següent:  
https://ceice.gva.es/es/web/centros-docentes/ayudas/subvenciones/educacion-personas-adultas  
  
Nové. Protecció de dades  
Les subvencions objecte de la convocatòria requerixen el tractament de dades personals de les persones sol·licitants, representants i tercers, així com dels membres de la comissió de valoració, en els termes següents:  
a) Responsable del tractament: Conselleria d'Educació, Universitats i Ocupació, amb domicili a l'avinguda de Campanar, 32, 46020 València, contacte: bajskbbihgjdnauuppgfgqak@qna.ux  
b) Categoria i origen de les dades a tractar: dades personals identificatives, de contacte, d'ocupació, econòmiques, de circumstàncies socials, categories especials de dades, dades especialment protegides, i de qualsevol altra naturalesa que siguen arreplegades a través de formularis, consulta a plataformes autonòmiques d'interoperabilitat (d'ara en avant PAI) o a altres administracions públiques, en cas en què no existisca oposició a esta consulta, i documentació que s'entregue per les persones sol·licitants i representants legals.  
Si la documentació presentada conté dades de terceres persones, prèviament a la comunicació d'estes dades a la Conselleria, les entitats sol·licitants han d'informar estes persones del tractament de les seues dades per part de la Conselleria, en els termes previstos en este article.  
  
c) Finalitats del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'esta convocatòria i altres normes aplicables, incloent les que regulen el tràmit electrònic, les dades es tractaran amb la finalitat de gestionar les sol·licituds i, si és el cas, atorgar les ajudes.  
d) Destinataris de les dades: no està prevista la cessió de dades personals.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'estes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i en els terminis establits en les normes vigents per a complir obligacions i responsabilitats legals, i seran suprimits d'acord amb el que es preveu en la normativa d'arxius i documentació.  
h) Exercici de drets: les persones interessades en este tractament tenen dret a sol·licitar l'accés a les seues dades, a rectificar-les i a suprimir-les, així com a limitar o oposar-se al tractament d'estes. Podran exercir estos drets:  
- Mitjançant escrit dirigit a la persona responsable del tractament, acreditant la identificació de la persona interessada o de la persona que la representa, dirigit a l'avinguda de Campanar, 32, 46138 de València, o al correu electrònic: vmzorgbqbverwqfkpgourltp@oql.lb  
- Accedint al tràmit telemàtic de la seu electrònica de la Generalitat (es requerix disposar de certificat digital):  
https://www.gva.es/es/inicio/procedimientos'id\_proc=19127  
i) Reclamació davant l'autoritat de control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera no atesos els seus drets o vulnerat el tractament de les dades arreplegades. Prèviament pot contactar amb la Delegació de Protecció de Dades de la Generalitat Valenciana a través de tld@ill.ra, passeig de l'Albereda, 16 de 46513 València.  
  
Per a més informació, https://ceice.gva.es/es/registre-de-tractament-de-dades  
  
Dècim. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
De conformitat amb el que s'establix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, podran recórrer les persones interessades, potestativament en reposició, o plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs de reposició haurà d'interposar-se davant el mateix òrgan que la va dictar en el termini d'un mes a comptar des de l'endemà de la publicació.  
b) El recurs contenciós administratiu haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació o a partir de l'endemà del dia que es notifique la resolució expressa del recurs de reposició o en què este haja d'entendre's presumptament desestimat.  
  
València, 8 de març de 2024.- El director general de Centres Docents (p. d. R 13.04.2022: DOGV 9328, 29.04.2022): Jorge Cabo Martínez.